Fiscul nu își mută doar ghișeele pe internet, ci și controalele. Potrivit unor documente obținute de profit.ro, ANAF își construiește o aripă specială pentru comerțul electronic.

Fiscul vrea ca procesatorii de plăți să fie obligați prin lege să-i furnizeze informații despre tranzacțiile facute de persoanele fizice și juridice pe internet. A început deja să solicite date de la siteuri precum olx și okazii pentru a vedea ce comercianți nu își achită taxele. Sunt luați în colimator utilizatorii care vând foarte multe produse, dar și magazinele online care tranzacționează volume mari.

Pentru a-și lărgi controalele din sfera online, fiscul va angaja specialiști IT, dar va avea nevoie totodată de o schimbare legislativă care să-i permită accesul la datele procesatorilor de plăți. Planurile vin după ce în ultimii doi ani autoritățile au descoperit fraude în comerțul online estimate la peste 7 milioane de euro.